text: Koldings borgmester til Løkke: Vi kan ikke spare én procent
  01 juli 2015 kl. 05.11
  Kolding Kommune har netop opgivet at spare blot en halv pct. på næste års budget. Den nye regerings krav om den dobbelte besparelse er umulig, siger Koldings borgmester Jørn Pedersen.
  Koldings politikere opgav for nyligt at spare 18 mio. kr. svarende til en halv pct. af det 3,6 mia. kr store budget, fordi det ville gå for hårdt ud over især børn og ældre.
  - Vi kæmper jo i forvejen for at nå de effektiviseringsmål, vi selv har sat, og som er lagt ind i budgetterne for de næste fire år. Så hvis det her ikke følges op af afbureaukratisering, så vil det betyde direkte nedskæringer og dårligere skolegang, børnepasning og ældrepleje. Vi har bare ingen lavthængende frugter tilbage, siger borgmester Jørn Pedersen (V) til JydskeVestkysten.
  Hans partifæller i den nye Venstre-regering skriver i regeringsgrundlaget, at kommunerne skal finde besparelser på én pct. næste år.
  